《三石联芳诗》
明代·孙承恩

宇宙生奇异，山川产俊良。地灵自今昔，神贶兆祯祥。

巴蜀雄南纪，蚕丛肇启疆。岷峨横井鬼，黑水奠雍梁。

大药馀丹乳，奇珍错瑀璜。秀钟端有在，物产讵能当。

席氏声华旧，高门庆泽长。遭逢宜必伟，朕兆固非常。

沕穆谁尸宰，精神接杳茫。江波浩吞吐，星月澹苍凉。

有石乘涛下，中流势欲飏。冯夷来献瑞，川后迥舒光。

鬼斧镌神篆，龙宫发秘藏。烟云动姿色，蛟鳄避文章。

误是君平识，疑堪舜庙将。断经遗汉代，深刻类岐阳。

赑屃神鳌负，漂流弱苇扬。将无逾析木，直欲渡银潢。

一气潜昭感，三辰竞耀芒。玄冥安测究，徵验匪荒唐。

已见连翩起，都将次第偿。嶙峋增气象，涛濑籍辉煌。

并立云霄上，高擎日月傍。程材作金砺，效用柱明堂。

疑补苍生漏，期跨碧海梁。会须齐华泰，千古镇岩廊。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。